
OBČINA IZOLA – COMUNE DI ISOLA
ŽUPAN – IL SINDACO

Sončno nabrežje 8 – Riva del Sole 8
6310 Izola – Isola
Tel: 05 66 00 100, Fax: 05 66 00 110

   E-mail: posta.oizola@izola.si
  Web: http://www.izola.si/
Številka: 007-2/2012
Datum: 3.02.2012
OBČINA IZOLA - COMUNE DI ISOLA 

Članom občinskega sveta
ZADEVA:
Sprejem Odloka o ustanovitvi Razvojnega sveta južnoprimorske regije 
1. PRAVNA PODLAGA: 

Pravno podlago za sprejem odloka o ustanovitvi Razvojnega sveta južnoprimorske regije (v nadaljevanju: odlok) predstavlja 11. člen Zakona o spodbujanju skladnega regionalnega razvoja (ZSRR-2) (Ur. l. RS, št. 20/2011). 

2. RAZLOGI ZA SPREJEM ODLOKA: 

Državni zbor R Slovenije je 7. 3. 2011 sprejel Zakon o spodbujanju skladnega regionalnega razvoja, ZSRR-2 (v nadaljevanju: Zakon). Zakon je bil objavljen v Uradnem listu RS št. 20/2011, dne 18. 3. 2011. Zakon je stopil v veljavo dan po objavi. 

Zakon je sprejet z namenom spodbujanja skladnega regionalnega razvoja. Določa način medsebojnega usklajevanja države in občin pri načrtovanju regionalne politike in izvajanju nalog regionalnega razvoja, dejavnosti in opravljanje razvojnih nalog v razvojni regiji ter ukrepe regionalne politike. 

V skladu z 11. členom Zakona občine v regiji ustanovijo svet, ki je organ usklajevanja razvojnih spodbud in razvojnih interesov v regiji. 

Zakon nalaga, da se svet konstituira v roku 1 leta od njegovega sprejema, torej je zadnji rok 19. marec 2012. 

3. KRATKA VSEBINA AKTA:

Z odlokom se ustanovi Razvojni svet južnoprimorske regije. Z odlokom se določi seznam sodelujočih občin in sestavo ter način imenovanja ali volitev članov, naloge, organizacijo dela, predstavljanje in zastopanje ter zagotavljanje pogojev za delo sveta. 

Člani sveta so predstavniki občin, predstavniki gospodarstva v regiji in predstavniki nevladnih organizacij v regiji. Število predstavnikov občin v svetu mora biti enako številu predstavnikov gospodarstva. Število predstavnikov nevladnih organizacij pa je enako polovici števila predstavnikov občin. 

Svet južnoprimorske regije je na svoji seji, dne 7. 9. 2011, sprejel predlog, s katerim določa, da je število članov sveta 22, kar pomeni, da je v svetu po 8 predstavnikov občin in gospodarstva ter 4 predstavniki nevladnih organizacij. 

Potrebno je zagotoviti, da je v svetu vsaj en član z vsakega območja upravne enote. Predstavniki občin morajo biti v skladu z zakonom voljeni funkcionarji. 

Regionalna razvojna agencija Južne Primorske (RRA) koordinira in usklajuje dogovore o načinu oblikovanja kandidatnih list predstavnikov gospodarstva in nevladnih organizacij, pri čemer sledi čim bolj enakomerni področni in teritorialni zastopanosti predstavnikov v svetu. 

Na območju Južnoprimorske regije je 5 upravnih enot: Ilirska Bistrica, Izola, Koper, Piran, Sežana, 2 regijski gospodarski zbornici, 5 območnih obrtno podjetniških zbornic, 2 območni kmetijski gozdarski zbornici z 2 izpostavama, eno regionalno stičišče nevladnih organizacij za Obalno-kraško regijo ter predstavnik samoupravne italijanske narodne skupnosti. 

V svet lahko po enega dodatnega predstavnika imenuje Območno razvojno partnerstvo. Pogoj za to je doseganje kriterijev po 17. členu Zakona. 

RRA, ki je s strani Službe Vlade R Slovenije za lokalno samoupravo in regionalno politiko (SVLR) vpisana v evidenco subjektov spodbujanja razvoja za južnoprimorsko regijo, bo s tem v zvezi zagotavljala vsa potrebna usklajevanja na nivoju sveta, predstavnikov gospodarskih, območnih obrtnih in kmetijsko gozdarskih zbornic, s predstavniki stičišča nevladnih organizacij ter predstavnikom samoupravne italijanske narodne skupnosti, prav tako pa tudi s pristojnimi službami na SVLR. 

Vsa postopkovna in vsebinska opravila in usklajevanje stališč bodočih razvojnih partnerjev v Regionalnem razvojnem svetu bo RRA odgovorno vodila vse do konstituiranja sveta na prvi seji. 

4. OCENA FINANČNIH TER DRUGIH POSLEDIC: 

Sprejem odloka o ustanovitvi sveta za proračunska sredstva mestnih občin/občin ne predstavlja dodatnih stroškov. 

Nastale materialne stroške za delovanje sveta bo RRA krila iz naslova sredstev za opravljanje nalog spodbujanja razvoja iz pogodbenega razmerja z občinami in SVLR. 

5. NAČIN SPREJEMANJA

105. člen Poslovnika občinskega sveta Občine Izola (Uradne objave št. 02/00, 03/01 in 05/05, v nadaljevanju Poslovnik) določa, da občinski svet razpravlja o predlogu odloka na dveh obravnavah, predloženo je gradivo za prvo obravnavo. Prva obravnava se zaključi tako, da občinski svet s sklepom odloči, da se na isti ali naslednji seji opravi druga obravnava ali da predlagatelj odloka pripravi besedilo za drugo obravnavo upoštevaje stališča, pripombe in predloge iz prve obravnave, ki so bili podani na seji občinskega sveta in pisna stališča in pripombe, prispele v roku, ki ga določi občinski svet ali da se prva obravnava odloži in nadaljuje na naslednji seji ali da se predlog odloka ne sprejme.  

Kraj in datum: 













Koper, 23. januar 2012
Izola, 3. februar

Pripravila: 







Župan:

Regionalna razvojna agencija




mag. Igor Kolenc  

Južna Primorska 
Vesna Vičič, Urad za urejanje prostora
Priloge:

· Odlok 
Predlog!

Na podlagi 11. člena Zakona o spodbujanju skladnega regionalnega razvoja (ZSRR-2) (Uradni list RS, št. 20/11) je Občinski svet Občine……., na ……seji, dne………, sprejel naslednji

ODLOK O USTANOVITVI RAZVOJNEGA SVETA JUŽNOPRIMORSKE REGIJE

I. SPLOŠNE  DOLOČBE

1. člen

S tem odlokom se v skladu z zakonom določi seznam sodelujočih občin in sestavo ter način imenovanja ali volitev članov, naloge, organizacijo dela, predstavljanje in zastopanje ter zagotavljanje pogojev za delo razvojnega sveta regije (v nadaljnjem besedilu: svet), katerega ustanoviteljice so občine.

II. USTANOVITEV SVETA

2.  člen

(1) Svet ustanovijo naslednje občine:

- Divača,

- Hrpelje-Kozina,

- Ilirska Bistrica,

- Izola,

- Komen,

- Mestna občina Koper,

- Piran,

- Sežana.

(2) Svet je ustanovljen, ko akt o ustanovitvi sprejme dve tretjini občinskih svetov občin z najmanj dvetretjinsko večino prebivalstva regije.

III. SESTAVA SVETA

3. člen

(1) Svet sestavljajo:

· voljeni funkcionarji v občini (člani občinskega sveta in župan),

· predstavniki gospodarstva, vključeni v organe zbornice, ki imajo sedež v regiji,

· predstavniki nevladnih organizacij v regiji (v nadaljevanju: NVO), ki imajo sedež v regiji,

· predstavnik območnega razvojnega partnerstva (v nadaljevanju: ORP) s sedežem v regiji, 

· predstavnik samoupravne italijanske narodne skupnosti. 

(2) Število članov sveta iz prve alineje prejšnjega odstavka šteje 8 članov, iz druge alineje prejšnjega odstavka šteje 8 članov in iz tretje alineje prejšnjega odstavka šteje 4 člane ter iz četrte alineje prejšnjega odstavka šteje še dodatno toliko članov, kolikor ORP deluje na področju regionalnega razvoja v južnoprimorski regiji na dan sprejema tega odloka. 

(3) Predstavnike gospodarstva iz druge alineje prvega odstavka sestavljajo:

· šest predstavnikov gospodarskih zbornic in Obrtno-podjetniške zbornice Slovenije, 

· dva predstavnika Kmetijsko gozdarske zbornice Slovenije.

En predstavnik gospodarstva je iz občine Ilirska Bistrica. 

(4) Predstavnike NVO v regiji iz tretje alineje prvega odstavka sestavljajo trije predstavniki NVO iz Obalno-kraške regije in en predstavnik NVO iz ilirskobistriške občine.  

(5) Člani sveta se volijo za štiri leta oziroma za čas trajanja mandatov voljenih občinskih funkcionarjev. 

(6) Število predstavnikov občin v svetu mora biti enako številu predstavnikov gospodarstva. 

(7) Število predstavnikov nevladnih organizacij je enako polovici števila predstavnikov občin. 

4. člen

Svet ima predsednika, ki ga izmed sebe izvolijo člani sveta.

5. člen

(1) Sedež sveta je: Regionalni razvojni center Koper – Regionalna razvojna agencija Južna Primorska, Župančičeva 18, 6000 Koper, (v nadaljevanju: RRA).

(2) Strokovna in administrativna opravila za svet izvaja RRA.

IV. VOLITVE ČLANOV SVETA

6. člen

Predstavniki občin na območju upravne enote se volijo izmed voljenih občinskih funkcionarjev. Oblikovanje kandidatnih list in postopek izvolitve ureja poslovnik občinskega sveta.  Z območja upravne enote mora biti izvoljen najmanj en predstavnik. 

7. člen

(1) Predstavniki gospodarstva se volijo na podlagi kandidatnih list, ki jih v skladu s predpisi zbornic pripravijo: 

· regijske gospodarske zbornice, 

· območne obrtne podjetniške zbornice in 

· območne kmetijske gozdarske zbornice z izpostavami.

(2) Zbornice izvolijo toliko kandidatov, kolikor jih je določeno v 3. členu tega odloka.

8. člen

(1) Predstavniki NVO, ki imajo sedež v regiji, se volijo na podlagi kandidatnih list, ki jih predlagajo regionalno stičišče nevladnih organizacij za Obalno-kraško regijo in NVO iz občine Ilirska Bistrica v skladu s predpisi NVO.

(2) NVO  izvolijo toliko kandidatov, kolikor jih je določeno v 3. členu tega odloka.

9. člen

(1) Občine, organi zbornic gospodarstva in NVO-ji pošljejo RRA listo izvoljenih kandidatov v roku 7 dni od izvolitve. Lista kandidatov vsebuje:

· naziv regije, za katero je oblikovana lista kandidatov,

· osebne podatke kandidatov po abecednem vrstnem redu: ime in priimek, datum rojstva, poklic in delo, ki ga opravlja,

· naslov stalnega prebivališča,

· podatke o predlagatelju kandidature.

(2) RRA v roku 7 dni od prejema zadnje liste kandidatov oblikuje skupno listo kandidatov za volitve v svet. Lista kandidatov se določi tako, da so ločeno prikazani kandidati iz občin, gospodarstva in NVO. Lista kandidatov mora vsebovati vse podatke iz prejšnjega odstavka.

10. člen

(1) RRA določi vsebino glasovnice za volitve članov sveta. Glasovnica vsebuje:

· naziv regije, za katero je oblikovana lista kandidatov,

· zaporedne številke ter imena in priimke kandidatov po seznamu,

· navodilo o načinu glasovanja.

(3) RRA pošlje skupno listo kandidatov in določeno glasovnico vsem občinskim/mestnim svetom v regiji.

(2) Vsak občinski/mestni svet pripravi tolikšno število glasovnic, kolikor je članov občinskega/mestnega sveta ter jih žigosa z žigom občine/mestne občine.

11. člen

(1) Volitve članov sveta  izvedejo občinski/mestni sveti v roku 30 dni po prejemu kandidatne liste.

(2) Člani občinskega/mestnega sveta glasujejo v skladu z določbami poslovnika občinskega sveta, ki urejajo tajno glasovanje.

(3) Glasuje se tako, da se obkroži beseda »ZA« ali »PROTI«.

12. člen

(1) Občinski/mestni sveti v regiji pošljejo RRA zapisnike o glasovanju v roku 3 dni po izvedenih volitvah. Dokumentarno gradivo v zvezi z volitvami hrani občina/mestna občina.

(2) Izide glasovanja v regiji ugotavlja RRA. Za člane sveta so izvoljeni tisti kandidati, za katere je glasovala večina občinskih svetov, ki predstavljajo večino prebivalk in prebivalcev vseh občin na območju upravne enote.

13. člen

Predstavniki ORP-jev v regiji imenujejo po enega predstavnika v skladu s svojimi pravili. 

14. člen

Kandidiranje in volitve predstavnika (italijanske oziroma madžarske) narodne skupnosti v regiji se izvedejo v skladu s pravili organizacij teh skupnosti.

V. KONSTITUIRANJE SVETA

15. člen

(1) Svet je konstituiran na prvi seji, na kateri je navzočih več kot polovica članov sveta.

(2) Člani sveta na prvi seji izmed sebe izvolijo predsednika, ki predstavlja in zastopa svet.

VI. ODBORI SVETA

16. člen

Za pripravo predlogov odločitev v postopku priprave in izvajanja regionalnega razvojnega programa na prioritetnih področjih razvoja v regiji imenuje svet odbore. Odbore sestavljajo predstavniki regijske razvojne mreže, zunanji strokovnjaki, predstavniki občin, izpostav državnih organov in drugih institucij, ki delujejo v regiji in so pomembne za njen razvoj. 

VII. PRISTOJNOSTI IN NALOGE SVETA

17. člen

Svet ima naslednje naloge:

· vodenje in usmerjanje priprave regionalnega razvojnega programa,

· sprejem regionalnega razvojnega programa,

·    na področju regionalnega razvoja sodeluje z regijami drugih držav,

· sklepanje dogovorov za razvoj regije,

· sodelovanje v teritorialnem razvojnem dialogu,

· spremljanje izvajanja regionalnega razvojnega programa in dogovorov za razvoj regije,

· opravljanje drugih nalog v skladu z zakonom.

VIII. ORGANIZACIJA DELA SVETA

18. člen

(1) Svet podrobneje uredi organizacijo in način svoje dela s poslovnikom. 

(2) Delo sveta je javno. Če je zaradi problematike, ki jo obravnava svet, seja sveta za javnost zaprta, sporoči predsednik sveta odločitve sveta javnosti tako, da poda izjavo ali skliče tiskovno konferenco.

(2) Vsak član sveta je v javnosti dolžan predstaviti in zastopati odločitve sveta.

19. člen

(1) Svet sprejema odločitve z večino glasov navzočih članov. Svet veljavno odloča, če je na seji navzoča večina vseh članov sveta in večina članov sveta, predstavnikov občin.

(2) Odločitev sveta o regionalnem razvojnem programu in dogovoru o razvoju regije mora naknadno potrditi 60 odstotkov županov občin/mestnih občin z večino prebivalstva regije na Svetu županov južnoprimorske razvojne regije, ki bo deloval tudi po konstituiranju Razvojnega sveta južnoprimorske regije.

IX. ZAGOTAVLJANJE POGOJEV ZA DELO SVETA

20. člen

Sredstva, ki so potrebna za kritje materialnih stroškov delovanja sveta zagotovi RRA iz naslova sredstev za opravljanje nalog spodbujanja razvoja iz pogodbenega razmerja z občinami in SVLR. 

X. PREHODNE IN KONČNE DOLOČBE

21. člen

Za prve volitve sveta se glede predstavnikov ORP-jev v regiji upošteva število ORP-jev, ki so delovali na področju regionalnega razvoja v skladu s 17. členom ZSRR-2 v Južnoprimorski regiji na dan sprejema tega odloka. 

22. člen

Mandat članov prvega sveta, ustanovljenega po uveljavitvi tega odloka, traja do prve seje novo izvoljenega občinskega sveta na prvih rednih lokalnih volitvah po uveljavitvi tega odloka. 

23. člen

Ta odlok prične veljati 15. dan po objavi v uradnem glasilu občine/mestne občine........……., ali v Uradnem listu RS, uporabljati pa se začne, ko ga sprejme 2/3 občinskih/mestnih svetov z najmanj 2/3 večino prebivalstva. 

Številka: _______________

Datum:   _______________

Številka: 007-2/2012
Datum:










Župan:

mag. Igor KOLENC

Na podlagi 29. člena Zakona o lokalni samoupravi (Uradni list RS št. 94/2007-UPB2, 27/2008 Odl. US: Up-2925/07-15, U-I-21/07-18, 76/2008, 100/2008 Odl. US: U-I-427/06-9, 79/2009, 14/2010 Odl. US: U-I-267/09-19, 51/2010 in 84/2010 Odl. US: U-I-176/08-10), 30. in 100. člena Statuta Občine Izola (Uradne objave Občine Izola, št. 15/99, 8/00 in 8/05), je Občinski svet Občine Izola na svoji 9. redni seji, dne 16. februarja 2012,  sprejel naslednji 

S K L E P

1.

Sprejme se predlog Odloka o ustanovitvi Razvojnega sveta južnoprimorske regije in se ga posreduje v 15- dnevno obravnavo članom Občinskega sveta.

2.

Občinska uprava naj po zaključku obravnave pripravi predlog odloka za drugo obravnavo, in sicer tako, da pri tem upošteva pripombe, predloge in mnenja, ki so bila podana na današnji seji občinskega sveta ter tiste predloge, pripombe in mnenja, ki bodo prispela v času obravnave.

Tako pripravljen predlog odloka se posreduje v drugo obravnavo in sprejem članom Občinskega sveta.

3.

Sklep velja takoj.

Ž u p a n

mag. Igor K O L E N C 

